RREGULLORE E KOMITETIT TË EDUKIMIT DHE PRAKTIKES PROFESIONALE TË KANDIDATËVE PËR AUDITUES LIGJOR
Në zbatim të Ligjit Nr. 10091 datë 5.3.2009 “Për Auditimin ligjor, organizimin e profesionit të Audituesit Ligjor dhe të Kontabilistit të miratuar”, i ndryshuar, Statutit të Institutit të Ekspertëve Kontabël të Autorizuar, me propozim të Këshillt Drejtues të IEKA-s, 


KREU I
Të përgjithshme 
Neni 1
Qëllimi 

Qëllimi i kësaj rregulloreje, është përcaktimi i rregullave dhe procedurave që kanë të bëjnë me: 
· Pranimin e kandidatëve për Auditues Ligjorë në praktikën profesionale;
· Vlerësimin e pajtueshmërisë së përgatitjes së kandidatëve me kurrikulën e miratuar dhe përcaktimin e disiplinave që duhet të mbulohen para dhe gjatë periudhës së praktikës profesionale;
· Përgatitjen, shpalljen dhe aktualizimin e programeve të edukimit të kandidatëve për Auditues Ligjorë;
· Kryerjen e studimeve teoriko-praktike të edukimit të kandidatëve për Auditues Ligjorë;
· Monitorimin dhe mbikëqyrjen e kandidatëve gjatë praktikës profesionale;
· Monitorimin dhe mbikëqyrjen e udhëheqësve të praktikës profesionale (mentorëve) të njohur nga IEKA për udhëheqjen e praktikës profesionale;
· Çështje të tjera të lidhura me edukimin dhe zhvillimin profesional.

Neni 2
Shkurtesa

Në këtë rregullore, shkurtimet që do të përdoren kanë këto kuptime:
IEKA – Instituti i Ekspertëve Kontabël të Autorizuar
KEPP – Komiteti i Edukimit dhe Praktikës Profesionale
KD – Këshilli Drejtues i IEKA-s
KM- Kontabilist i Miratuar
AL – Auditues Ligjor
ACCA – Shoqata e Audituesve të Çertifikuar Statutorë (në anglisht: Association of Chartered Certified Accountants) 
CPA – Auditues Publik i Çertifikuar (në anglisht: Certified Public Accountant)
IASB/BNSK – Bordi i Standarteve Ndërkombëtare të Kontabilitetit (në anglisht: International Accounting Standards Board)
IAASB – Bordi i Standardeve Ndërkombëtare të Sigurisë dhe Auditimit (në anglisht:  International Auditing and Assurance Standards Board)
IAESB/BSNEK –  Bordi i Standardeve Ndërkombëtare të Edukimit Kontabël (në anglisht: International Accounting Education Standards BoardSNK – Standardet Ndërkombëtare të Kontabilitetit) 
SNRF – Standardet Ndërkombëtare të Raportimit Financiar
SKK – Standardet Kombëtare të Kontabilitetit 
SNA – Standardet Ndërkombëtare të Auditimit

Neni 3
Përkufizime

3.1 Në këtë rregullore, termat e mëposhtëm kanë këto kuptime: 
“Kandidat” është individi, i cili është pranuar nga organizmi profesional i audituesve ligjorë, dhe është regjistruar për të kryer praktikën profesionale të përgatitjes teoriko-praktike pranë një audituesi ligjor ose një shoqërie auditimi. Individi duhet të ketë kaluar me sukses testimin hyrës, sipas kërkesave të rregullores së edukimit.
“Testim” Procesi i verifikimit të njohurive teorike e praktike dhe aftësive për të zbatuar në praktikë standardet teknike, etike dhe profesionale. Testimi zhvillohet me shkrim me një system pyetjesh me një shkallë vështirësie rritëse, sipas një formati dhe përmbajtje lëndore të miratuar, i cili rikonfirmohet në çdo fillim sezoni dhe ju bëhet i njohur kandidatëve.
“Provimet përfundimtare” Janë provimet që organizohen nga Komisioni i Provimeve të Aftësisë Profesionale, në zbatim të kërkesave të Ligjit 10091/2009, i indryshuar dhe akteve nënligjore e rregullatore të nxjerra në zbatim të tij.
“Auditues Ligjor” është individi i miratuar nga autoritetet kompetente për të kryer auditime ligjore, si dhe i regjistruar në regjistrin publik të audituesve ligjorë dhe shoqërive të auditimit, në përputhje me dispozitat e ligjit 10 091/2009, i ndryshuar.
“Kontabilist i Miratuar” është personi fizik, profesionist i lirë, i regjistruar në regjistrin e njërës prej organizatave profesionale të kontabilistëve të miratuar, që kontraktohet nga personi juridik, për të kryer shërbime të kontabilitetit. Ai mund të kryejë edhe shërbime të tjera, të cilat nuk bien në kundërshtim me kërkesat e legjislacionit në fuqi.
“Organizata profesionale e audituesve ligjorë” është organizmi profesional, që grupon auditues ligjor dhe shoqëritë e auditimit që ushtrojnë veprimtarinë në Republikën e Shqipërisë. “Instituti i Ekspertëve Kontabël të Autorizuar” është emërtimi i organizatës profesionale të audituesve ligjorë e cila është regjistruar në Gjykatën e Rrethit Gjyqësor, Tiranë me vendimin nr.3573, datë 16.10.1998. Ky emërtim mund të ndryshohet, në përputhje me procedurat statutore të organizatës.

KREU II
KOMITETI I EDUKIMIT DHE PRAKTIKËS PROFESIONALE

Neni 4 
Krijimi i Komitetit të Edukimit dhe Praktikës Profesionale (KEPP)

4.1 Për të përmbushur funksionet e Këshillit Drejtues në lidhje me procedurat e hyrjes në profesion, hartimin e programit të aftësive teorike profesionale, organizimin e provimeve dhe testimeve të aftësive teorike profesionale ngrihet dhe funksionon në formën e një Komiteti në varësi të Këshillit Drejtues, Komiteti i Edukimit dhe  Praktikës Profesionale (KEPP).
4.2 KEPP përbëhet nga 5 anëtarë, të cilët emërohen nga Këshilli Drejtues sipas përbërjes së mëposhtme:
· Kryetar caktohet një prej anëtarëve të Këshillit Drejtues. Mbajtja e një titulli ndërkombëtar përbën avantazh.
· Një anëtar zgjidhet midis anëtarëve që ushtrojnë profesionin i cili ka mbi 5 vjet eksperiencë  në fushën e auditimit. Eksperienca ndërkombëtare, eksperienca në mësimdhënie dhe/ose ofrimi i trajnimeve në fushën e auditimit dhe kontabilitetit përbën avantazh. Anëtari nuk duhet të ketë marrë masa disiplinore në vitin e fundit nga BMP dhe IEKA, duhet të ketë përmbushur orët e kualifikimit të vijueshëm dhe të ketë paguar kuotat e anëtarësisë pranë IEKA.
· Një anëtar zgjidhet nga audituesit ligjor, qoftë në listën që e ushtrojnë profesionin ose jo që ka eksperiencë në fushën fiskale dhe mësimdhënien apo dhënien e trajnimeve në fushën e legjislacionit fiskal. Anëtari nuk duhet të ketë marrë masa disiplinore në vitin e fundit nga BMP dhe IEKA, duhet të ketë përmbushur orët e kualifikimit të vijueshëm dhe të ketë paguar kuotat e anëtarësisë pranë IEKA.
· Një anëtar që ka eksperiencë mbi 10 vjet në fushën juridike dhe që ka eksperiencë në fushën e legjislacionit tregtar dhe mësimdhënien apo dhënien e trajnimeve në fushën e legjislacionit tregtar.
· Një anëtar që ka mbi 10 vjet eksperiencë akademike dhe profesionale në fushën e modeleve të organizimit, drejtimit, qeverisjes, kontrollit të brendshëm të njësive ekonomike të biznesit (personave juridikë) ose përdorimi i sistemeve të informacionit dhe të informatikës. Avantazh përbën eksperienca në fushën e gjenerimit të projekteve, mbajtja e një titulli ndërkombëtar dhe eksperienca në hartimin e programeve mësimore.
4.3 Mandati i anëtarëve që janë edhe anëtarë të Këshillit Drejtues lidhet me mandatin e tyre në Këshillin Drejtues. Anëtarët e Komitetit zgjidhen me një mandat 3 vjecar me të drejtë rizgjedhje.
4.4 Në marrëdhëniet me Këshillin Drejtues, me asamblenë apo për cështje të tjera specifike, KEPP përfaqësohet nga Kryetari.
4.5 Drejtori Ekzekutiv i IEKA-s i siguron KEPP, përmes personelit ekzekutiv të Institutit, asistencën e nevojshme me punë sekretariale, organizative dhe dokumentare.

Neni 5
Të drejtat dhe detyrat e KEPP

KEPP ka këto të drejta dhe detyra:
(a) Përgatit propozime për Këshillin Drejtues, në lidhje me projekt programet tre vjecare të edukimit të kandidatëve për AL. Këto programe përmbajnë trungun e disiplinave teorike bazë, që parashikohen në nenin 18/2 të ligjit nr. 10091/2009.
(b) I propozon Këshillit Drejtues kriteret për ngritjen e trupës së trajnerëve, hartuesve të tezave të provimeve dhe trupës së korrigjuesve.
(c) I propozon Këshillit Drejtues mënyrat për hartimin e bazës materiale që mbështet programin e edukimit të kandidatëve për auditues ligjor.
(d) Përcakton kushtet për regjistrimin e kandidatëve, Shqyrton kërkesat e kandidatëve për të hyrë në praktikën profesionale, miraton marrëveshjet e praktikës profesionale dhe ja propozon ato për miratim Këshillit Drejtues të Insitutit.
(e) Përcakton rregullat për mbikqyrjen e kryerjes së praktikës profesionale nga kandidatët, monitoron udhëheqjen e kandidatëve nga ana e drejtuesve të praktikës profesionale dhe mbikëqyr kryerjen e praktikës profesionale nga kandidatët për auditues ligjor.
(f) I propozon Këshillit Drejtues për çështje të ndryshme të kandidatëve, sic është zgjatja e kohës së praktikës profesionale në rastin e atyre kandidatëve, për të cilët formimi vlerësohet i pamjaftueshëm, për pezullimin apo përjashtimin nga praktika profesionale në rastet e shkeljeve të përsëritura apo të rënda të rregullave.
(g) Vlerëson ecurinë e përgatitjes së kandidatëve dhe propozon për pajisjen me certifikatën përkatëse të kandidatëve që përfundojnë me sukses praktikën profesionale.
(h) Jep mendime/propozime për Këshillin Drejtues për të gjitha çështjet që kanë të bëjnë me edukimin e kandidatëve dhe praktikës profesionale.


Neni 6
Mbledhja e KEPP

6.1 KEPP mblidhet me thirrjen e kryetarit sa herë që është e nevojshme por jo më pak se një herë në muaj.
6.2 Mbledhja njoftohet të paktën 2 ditë pune para datës së zhvillimit dhe njoftimi pëmban rendin e ditës. 
6.3 KEPP mund të shqyrtojë një çështje dhe të marrë një vendim, kur në mbledhje sigurohet prania e shumicës së anëtarëve të tij.
6.4 Kur mbledhja pengohet pa arsye nga Kryetari, Këshilli Drejtues mund të caktojë njërin nga anëtarët e tjerë të tij për zhbllokimin e situatës dhe vazhdimin me drejtimin e mbledhjeve.
6.5 Kur një anëtar i KEPP nuk merr pjesë pa arsye në 3 (tre) mbledhje rresht, Këshilli Drejtues ka të drejtën e zevëndësimit të tij.
6.6 Mbledhjet e KEPP dokumentohen me proces verbal i cili firmoset nga kryetari dhe sekretari, i cili është pjesë e strukturës së edukimit.
6.7 Vendimet e Komitetit merren me shumicën e votave të anëtarëve dhe nënshkruhen nga të gjithë anëtarët. Në rast votash të barabarta, vota e kryetarit është përcaktuese.Vendimet depozitohen në selinë e Institutit dhe fotokopje të tyre u jepen të gjithë anëtarëve të Komitetit, me kërkesën e këtyre të fundit.
6.8 Pa u kufizuar në sa më poshtë KEPP aprovon dhe dërgon për aprovim në KD, bazuar në informacionet e miratuara nga Drejtori Ekzekutiv i IEKA-s sa më poshtë.
a) Plani i trajnimeve vjetor dhe datat e trajnimeve, jo më vonë se 31 janar;
b) Listën e lektorëve, hartuesve të tezave dhe korrigjuesve, jo më vonë se 31 janari;
c) Rezultatet e provimeve, brnda 10 ditëve nga data e provimit përfundimtar;
d) Listën e kandidatëve që regjistrohen për herë të parë dhe listën e kandidatëve që përfundojnë praktikën profesionale, jo më vonë se 31 dhjetori;
e) Listën e orëve të praktikës profesionale për secilin stazhier për secilin vit të praktikës profesionale, jo më vonë se 15 gusht dhe 15 janar;
f) Listën e kandidatëve që përjashtohen nga praktika profesionale, në cdo 1 dhjetor.
6.9 KEPP i raporton për veprimtarinë e tij me shkrim Këshillit Drejtues dy herë në vit, respektivisht për gjashtë mujorin brenda datës 30 korrik dhe për veprimtarinë vjetore brenda datës 20 Mars të vitit pasardhës.
6.10 Zhvillimi i trajnimeve dhe provimeve ndiqet nga stafi ekzeksutiv i IEKA-s dhe rezultatet pasi aprovohen nga Drejtori Ekzekutiv i IEKA-s, kalojnë për vendimmarrje në KEPP. KEPP ka të drejtën dhe detyrimin të marrë pjesë gjatë zhvillimit të trajnimeve, zhvillimit të provimeve dhe inspektimin e mënyrës së korrigjimit të provimeve.

KREU III
PROGRAMI I AFTËSIVE PROFESIONALE
Neni 7
Organizimi i Programit të Aftësive Profesionale Teorike të edukimit të kandidatëve për Auditues Ligjorë

Disiplinat dhe veprimtaritë e tjera formuese, që zhvillohen në programet e mësipërme, si më poshtë. Temat përbërëse të secilit modul aprovohen çdo vit brenda muajit janar nga KEPP.
a. Standardet kombëtare dhe ndërkombëtare të Kontabilitetit (40 orë)
b. Moduli Taksimi i Avancuar (40 orë)
c. Moduli Legjislacioni i Biznesit i Avancuar (20 orë)
d. Moduli I Auditimit, Dhënie së Sigurisë dhe etikës (60 orë)
e. Moduli Drejtimi i Performancës i Avancuar (30 orë)
f. Moduli I sistemeve të informacionit dhe auditimit të brendshëm (30 orë)

Neni 8
Mënyra e Organizimit të Mësimdhënies

8.1 Mësimdhënia realizohet në formën e leksioneve në Powerpoint bazuar në bazën materiale të aprovuar për secilin modul. Kjo bazë materiale mund të jetë në shqip ose anglisht, sipas rastit. Qëllimi është që deri në 2024 të kemi bazë materiale të përkthyer dhe të përditësuar.
8.2 Modulet teorike përfshijnë 50% të orëve totale të modulit. 
8.3 Rastet praktike përfshijnë 50% të orëve totale të modulit. Rastet praktike do të vihen në dispozicion nga lektori i temës.
8.4 Materialet teorike dhe praktike dhe prezantimet janë pronësi intelektuale e hartuesit dhe IEKA-s. Në botimet e bazës materiale do të shënohen emart e të gjithë kontribuesve.
8.5 Prezantimi i moduleve do të kryhet me Powerpoint. Përgatitja e këtyre materialeve do të kryhet në bashkëpunim midis lektorit dhe stafit të IEKA-s.
8.6 Frekuentimi i leksioneve të moduleve profesionale është i detyrueshëm në masën 75%.
8.7 Nëse kandidati frekuenton më pak se 75% të orëve të leksioneve, ai humb të drejtën për të hyrë në testimin përfundimtar të modulit përkatës. Në rastet kur, kandidati vlerësohet se nuk e ka frekuentuar mjaftueshëm modulin, përveçse nuk lejohet të hyjë në testimin përfundimtar, atij i shtyhet edhe praktika profesionale, në pajtim me ligjin dhe rregulloren e edukimit dhe praktikës profesionale të IEKA-s. Vlerësimi për shtyrjen e praktikës profesionale do të bëhet rast pas rasti nga KEPP, në bashkëpunim Drejtorin Ekzekutiv të IEKA-s.
8.8 Në çdo vit kandidati ka të drejtën të ndjekë leksionet zëvendësuese në sesionin e Nëntorit brenda vitit kalendarik përkatës.
8.9 
8.10 Sesionet e trajnimeve zhvillohen 4 herë në vit me grafikun si më poshtë:
	
	Shkurt
	Prill
	Maj
	Qershor
	Shtator
	Nëntor

	Viti I parë
	
	
	
	
	
	

	a.  Standardet kombëtare dhe ndërkombëtare të Kontabilitetit (40 orë)
	20
	20
	
	
	
	40

	b.  Moduli i Taksimit të Avancuar (40 orë)
	
	
	20
	20
	
	40

	Viti I dytë

	
	
	
	
	
	

	a.  Modulii i Legjislacionit të Biznesit të Avancuar (20 orë)
	20
	
	
	
	
	20

	b  Moduli i Auditimit, Dhënies së Sigurisë dhe Etikës (60 orë)
	
	
	30
	30
	
	60

	Viti i tretë
	
	
	
	
	
	

	a. Moduli i Drejtimit të Perfomancës së Avancuar (30 orë)

	
	30
	
	
	
	30

	b. Moduli i Sistemeve të informacionit dhe auditimit të brendshëm (30 orë)

	
	
	
	
	30
	30

	Totali
	40
	50
	50
	50
	30
	220


  
8.10 Pagesat për modulet propozohen nga KEPP jo më vonë se data 31 janar e çdo viti dhe miratohen me vendim të Këshillit Drejtues çdo vit jo më vonë se data 15 shkurt.
8.11 Modulet e nëntorit zhvillohen online vetëm nëse ka më shumë se 10 aplikues për lëndë. Tarifa e pjesëmarrjes është 2-fishi i tarifës normale.
8.12 Përbërja dhe kohëzgjatja e moduleve të mësipërme aprovohen cdo vit nga Këshilli Drejtues i IEKA, në linjë me ndryshimet dhe kërkesat që kanë standardet ndërkombëtare të edukimit.

KREU IV
Vlerësimi i Njohurive të Fituara nga Kandidatët
Neni 9
Sistemi i Vlerësimit

Shkalla e përvetësimit të programit të edukimit vlerësohet me sistemin prej dhjetë notash. Nota kaluese më e ulët është nota 5 (pesë) dhe nota maksimale 10 (dhjetë).

Neni 10
Mënyra e Kontrollit dhe e Vlerësimit të Dijes

Vlerësimi i dijeve të kandidatit mbështetet në parimin e kontrollit të vazhdueshëm. Nota përfundimtare është rezultante e kombinimit të elementëve të mëposhtëm të vlerësuar me pikë (në total 100 pikë):
a) Testimi i ndërmjetëm me shkrim (25%);
b) Aktivizimi dhe niveli i diskutimit (5-10%);
c) Punë individuale dhe në grup: detyra kursi, ese, prezantime, projekte, detyra praktike (15-20%);
d) Testimi përfundimtar, me shkrim (50%).

Neni 11
Testimet

11.1 Testimet e ndërmjetme dhe testimet përfundimtare zhvillohen brenda afatit të caktuar në Kalendarin e miratuar nga IEKA. Si rregull, testimet e ndërmjetme kryhen në mes të zhvillimit të modulit me kohëzgjatje normale, ndërsa testimet përfundimtare në fund të modulit.
11.2  Kandidatët duhet të rezultojnë fitues në testimin e ndërmjetëm para se të futen në testimin përfundimtar.
11.3  Kandidati fiton të drejtën të hyjë në testimin përfundimtar të një moduli kur ka shlyer të gjitha detyrimet që lidhen me atë modul, si dhe kur ka shlyer detyrime financiare ndaj IEKA-s.
11.4  Format e vlerësimit përfundimtar zhvillohen sipas plan programit të çdo lënde të miratuar në fillim të vitit dhe të shpërndarë nga IEKA tek kandidatët.
11.5  Hartimi i tezës së testimit, si një dokument zyrtar i formatuar me elementët përkatës kryhet në përputhje me programin e lëndës, i cili përgatitet nga stafi akademik dhe profesional i angazhuar me mësimdhënien.
11.6  Datat, oraret dhe sallat e testimeve do të publikohen në faqen web ww.ieka.al, Rubrika Kandidatët, si dhe do tu njoftohen me email në adresat elektronike.
11.7  Testimet zhvillohen me procedurë sekretimi dhe të gjithë modulet profesionale do të testohen në letër.
11.8  Stafi akademik dorëzon pranë IEKA procesverbalet e notave dhe tabelat e detajuara të vlerësimit total të kandidatëve sipas elementëve përbërës të vlerësimit.

Neni 12
Ritestimet dhe Mbartja e Provimeve

12.1 Kandidati, në rastin kur nuk është paraqitur ose nuk ka rezultuar fitues në testimin përfundimtar, ka të drejtë të përsërisë testimin edhe një herë gjatë vitit. Sesioni i ritestimit caktohetn jo më vonë se një muaj pas datës së testimit përfundimtar. Bëjnë përjashtim vetëm ata kandidatë, të cilët nuk janë kualifikuar për të hyrë në testim, për shkak të mungesave;
12.2  Rezultati i ritestimit përfaqëson 75% të vlerësimit përfundimtar, ndërsa pjesa tjetër mbartet nga  vlerësimi i marrë gjatë zhvillimit të modulit (25% për punën individuale dhe në grup dhe pikët e  aktivizimit); 
12.3  Në rast se kandidati, pas sezonit të ritestimeve, nuk ka arritur të kalojë me sukes testimin  përfundimtar, ai shpallet “përsëritës”dhe i shtyhet praktika profesionale. Ai mbart për çdo lëndë vetëm  deri në 25% të vlerësimit total, sipas aktivizimit në seminare, detyra kursi, ese, etj; 
12.4  Kandidati ka të drejtë të ndjekë 3 modulet e para në rradhë jokronologjike.
12.5 Kandidati mund të ndjekë tre modulet e fundit në rradhë jokronologjike vetëm pasi ka kaluar tre modulet e para.
12.6 Afati maksimal i Programit të Aftësive Profesionale Teorike praktikës profesionale është 10 vjet. Në vitet në të cilat kandidati nuk ndjek asnjë nga lëndët e Programit të Aftësive Profesionale Teorike, ka detyim të paguajë tarifën e regjistrimit vjetor, e cila caktohet me Vendim të Këshillit drejtues.


Neni 13
Krijimi i Trupës së Lektorëve
KEPP e mbështetur nga Drejtori Ekzekutiv i IEKA-s është përgjegjës për ngritjen e trupës së lektorëvë, të cilët do të shërbejnë edhe si hartues të provimeve të praktikës profesionale për kandidatët për auditues ligjor.
Plani i aktiviteteve për krijimin e trupës së lektorëve është si më poshtë:
1. Në faqen zyrtare të IEKA dhe nëpërmjet platformave të tjera komunikuese, IEKA hap thirrjen për lektorë me kërkesat si më poshtë:
a. Kandidati duhet të ketë eksperiencë punë në disiplinën që do trajtojë mbi 7 vjet;
b. Kandidati të ketë kualifikimet profesionale dhe të jetë I certifikuar në disiplinën për të cilën kandidon. Certifikimet ndërkombëtare përbëjnë avantazh;
c. Kandidati duhet të ketë eksperiencë në mësimdhënie dhe/ose ofrimin e trajnimeve;
d. Kandidati angazhohet që do kryeje hartimin e fondit të pyetjeve dhe përgjigjeve;
e. Kandidati ka njohuri të mira të gjuhës angleze e provuar kjo nga certifikatat përkatëse;
f. Kandidati duhet të paraqesë një jetëshkrim professional, dëshmi penaliteti, 2 letra reference për cilësinë e dhënies së trajnimeve / mësimdhënies, kopje të librezës së punës dhe kopje të certifikimeve;
g. Afati i pranimit të kandidaturave është 31 janar.
2. Stafi ekzekutiv i IEKA-s rishikon kandidaturat dhe harton përmbledhësen, të cilën ia dërgon për aprovim KEPP-së jo më vonë se tre (3) javë nga dorëzimi i kandidaturave.
3. Me propozim të KEPP dhe me vendim të Këshillit Drejtues organizohet trajnimi i trajnerëve brenda datës 15 mars.
4. Lektorët paraqesin materialet në poëer point, referencë për bazën materiale që duhet përdorur deri në 10 mars.
5. Lektorët angazhohet që për temat që do trajtojë do sigurojë 10 raste praktike për secilën temë.

Neni 14
Krijimi i trupës së korrigjuesve

14.1  KEPP e mbështetur nga Drejtori Ekzekutiv i IEKA-s është përgjegjës për ngritjen e trupës së korrigjuesve të provimeve të praktikës profesionalë për kandidatët për auditues ligjor.
14.2  Plani i aktiviteteve për krijimin e trupës së korrigjuesve është si më poshtë:
I. Në faqen zyrtare të IEKA dhe nëpërmjet platformave të tjera komunikuese, IEKA hap thirrjen për profesionistë të interesuar për t’u angazhuar si korrigjues provimesh me kriteret si më poshtë:
a. Kandidati duhet të ketë eksperiencë pune në disiplinën që do trajtojë mbi 7 vjet;
b. Kandidati të ketë kualifikimet profesionale dhe të jetë I certifikuar në disiplinën për të cilën kandidon. Certifikimet ndërkombëtare përbëjnë avantazh;
c. Kandidati duhet të ketë eksperiencë në mësimdhënie dhe/ose ofrimin e trajnimeve;
d. Kandidati angazhohet që do kryeje korrigjimin e provimeve bazuar në fondin e pyetjeve dhe përgjigjeve të përgatitura nga hartuesi;
e. Kandidati duhet të ketë njohuri të mira të gjuhës angleze e provuar kjo nga certifikatat përkatëse.
f. Kandidati duhet të paraqesë një jetëshkrim professional, dëshmi penaliteti, 2 letra reference për cilësinë e dhënies së trajnimeve / mësimdhënies, kopje të librezës së punës dhe kopje të certifikimeve;
g. Afati I pranimit të kandidaturave është 31 janar;
h. Një individ që është pjesë e trupës së lektorëve mund të aplikojë për korrigjues për tema të ndryshme nga temat në të cilat shërben si lektor.
14.3 Stafi ekzekutiv I IEKA rishikon kandidaturat dhe harton përmbledhësen, të cilën ia dërgon për aprovim KEPP jo më vonë se tre (3) javë nga dorëzimi i kandidaturave.
14.4 Me propozim të KEPP dhe me vendim të Këshillit Drejtues organizohet trajnimi i korrigjuesve brenda datës 15 mars.
14.5 Drejtori Ekzekutiv i IEKA-s është përgjegjës që deri në datën 15 shkurt të dërgojë për miratim në KEPP planin e organzimit të trajnimeve dhe metodologjinë e korrigjimit të provimeve.

KREU V 
Praktika profesionale
Neni 15
Të përgjithshme
15.1  Praktika profesionale e kandidatëve për AL ka për qëllim të përgatisë kandidatët për të hyrë në profesionin e Audituesit Ligjor dhe siguron edukimin e tyre të mëtejshëm teorik e praktik dhe zhvillimin e aftësive, të zotësive profesionale dhe të vlerave e qëndrimeve etike.
15.2  Praktika profesionale nënkupton përfshirjen e kandidatit në veprimtari profesionale që janë ose kanë lidhje të ngushtë me auditimin ligjor të pasqyrave finaciare, inviduale ose të konsoliduara.
15.3  Kushte për pranimin e kandidatëve dhe kryerjen e praktikës profesionale
a) Përpara se ti nënshtrohen procesit të testimeve përfundimtare për të marrë titullin AL, kandidatët duhet të kryejnë një praktikë profesionale, e cila realizohet në kushtet e një kontrate punësimi me kohë të plotë me afat 3-vjecar të lidhur midis kandidatit dhe Audituesit Ligjor, në të cilën përcaktohet orari, kohëzgjatja e punës së kandidatit pranë drejtuesit të praktikës profesionale dhe rregullohen çështje të tjera të marrëdhënieve të punësimit në pajtim me legjislacionin në fuqi.
b) Praktika profesionale kryhet pranë dhe nën kujdesin e një drejtuesi i cili duhet të jetë Auditues Ligjor i regjistruar në ushtrimin e profesionit për një periudhë jo më pak se prej tre vjetësh.
c) Një Auditues Ligjor me përvojë mbi pesë vjet mund të drejtojë deri në tre kandidatë në të njëjtën kohë, ndërsa një AL me përvojë 3-5 vjet mund të drejtojë vetëm një kandidat. Një firmë auditimi me përvojë mbi pesë vjet mund të drejtojë deri në katër kandidatë kur ka të paktën dy partnerë angazhimi (AL) me kushtin që njëri prej partnerëve të angazhimit të ketë më shumë se pesë vite në profesion.
15.4  Në rastet kur formimi i kandidatit nuk gjykohet i mjaftueshëm, KEPP ka të drejtë t’i propozojë Këshillit Drejtues zgjatjen e praktikës profesionale për kandidatin në fjalë edhe për një apo më shumë vite të tjerë.
15.5  Instituti i Ekspertëve Kontabël të Autorizuar siguron që praktika profesionale të kryhet pranë personave që japin garanci të mjaftueshme për përgatitjen teoriko-praktike të kandidatëve.
15.6  Praktika profesionale kryhet në Shqipëri. Këshilli Drejtues mund të autorizojë kryerjen e praktikes profesionale në një shtet të huaj me kusht që të jetë gjetur një drejtues i duhur dhe koha e qëndrimit jashtë të mos jetë më shumë se një e treta e kohëzgjatjes gjithsej të praktikës profesionale.

Neni 16
Pranimi në praktikën profesionale

16.1  Për t’u pranuar në praktikën profesionale kandidati duhet të plotësojë këto kushte:
a) të ketë zotësi të plotë për të vepruar;
b) të mos jetë dënuar penalisht ose me dënim plotësues, të natyrës që vë në dyshim ndershmërinë e tij;
c) të ketë fituar një diplomë të shkollës së lartë, niveli i të cilës të jetë i barasvlershëm, të paktën me diplomën universitare të nivelit të dytë “Master” ose diplomë të barasvlershme me të, për çdonjërën nga degët e studimit në shkencat ekonomike, si kontabilitet, financë, administrim biznesi, ekonomiks apo të barasvlershme me to.
16.2  Në zbatim të pikës (c) të paragrafit të mësipërm, Këshilli Drejtues, vlerëson pajtueshmërinë e edukimit universitar të kandidatëve me kërkesat e parashikuara në kurrikulën e miratuar të profesionit të Audituesit Ligjor.
16.3  Këshilli Drejtues miraton rregullat proceduriale dhe metodikën e vlerësimit të pajtueshmërisë me këto kërkesa.
16.4  Kandidatët për Auditues Ligjorë, të cilët nga Këshilli Drejtues vlerësohen se nuk janë në pajtueshmëri të plotë me kërkesat e kurrikulës së miratuar, duhet të plotësojnë diferencat e identifikuara para dhe gjatë periudhës së praktikës profesionale, përpara se ata të marrin pjesë në testimet për provimin përfundimtar të aftësive profesionale. 
16.5  Për disa ose të gjithë disiplinat pjesë të moduleve teorike të pambuluara nga institucioni përkatës i arsimit të lartë, IEKA në bashkëpunim me një ose disa institucione të arsimit të lartë mund të organizojë mësimdhënien dhe testimet përkatëse. Ky process mund t`i delegohet institucionit të arsimit të lartë që ka siguruar me IEKA-n njohjen më të madhe të moduleve teorike, me të cilin IEKA nënshkruan një memorandum bashkëpunimi ose marrëveshje.
16.6  Në momentin që aplikon për hyrjen në praktikën profesionale kandidati duhet të paraqesë
a) Kopje të jetëshkrimit profesional;
b) Kopje të noterizuar të diplomës dhe listës së notave. Aplikantët me mesatare mbi 8.5 kanë avantazh për t’u pranuar;
c) Kopje origjinale të marrëveshjes së stazhit me auditusin ligjor dhe marreveshjen e punësimit me kohë të plotë në momentin e fillimit të stazhit;
d) Kopje të noterizuar të certifikatave të gjuhës së huaj;
e) Në rast se kandidati është I dypunësuar një deklaratë origjinale të punëdhënësit të tjerë që janë dakord me fillimin e stazhit në kushtet e marrëdhënies së punësimit me kohë të plotë;
f) Dëshmi penaliteti origjinale;
g) [bookmark: _Hlk95737724]Pagesën për aplikimin në shumën sipas vendimit të Këshillit Drejtues sipas çdo viti kalendarik.


Neni 17
Përjashtimi i kandidatëve nga detyrimi për kryerjen e praktikes profesionale

17.1  Përjashtohen vetëm nga detyrimi për të kryer praktikën profesionale, individët që, për pesëmbëdhjetëvjet, kanë qenë të angazhuar në veprimtari profesionale, të cilat u kanë dhënë mundësi të fitojnë përvojën e mjaftueshme në fushën e kontabilitetit, auditimit, finances dhe legjislacionit. Vendimi për përjashtimin nga detyrimi i kryerjes së praktikës profesionale merret rast pas rasti nga Këshilli Drejtuesi i IEKA-s, pas propozimit të KEPP. Vendimi I dërgohet për miratim BMP-së.
17.2  Gjithashtu përjashtohen nga detyrimi për kryerjen e praktikës profesionale shtetasit shqiptarë, të cilët kanë fituar titullin CPA apo ACCA në një shtet tjetër dhe që janë anëtarë të një organizmi profesional të Audituesve Ligjorë në një shtet tjetër. Këta individë i nënshtrohen të njëjtit proces testimi, të cilit i nënshtrohen edhe kandidatët. 
17.3  Përjashtohen nga kryerja e praktikës profesionale dhe detyrohen të kryejnë vetëm testimet, në kuadrin e provimit përfundimtar të aftësive profesionale, në disiplinat e legjislacionit fiskal, të shoqërive tregtare, sigurimeve shoqërore, të drejtën e punës dhe të drejtën civile, në masën që këto i interesojnë auditimit ligjor, shtetasit shqiptarë dhe të huaj që kanë fituar titullin “Auditues Ligjor” apo ekuivalentin e tij dhe janë të regjistruar për të ushtruar veprimtarinë si anëtarë të një organizate profesionale të audituesve ligjorë në një shtet tjetër, kur program i përgatitjes së tyre vlerësohet nga IEKA se është në pajtueshmëri, në masën jo më pak se 75 përqind, me programin e përgatitjes së Audituesve Ligjorë në Shqipëri.

Neni 18
Dokumentacioni që duhet të paraqitet për të përfituar përjashtimin nga kryerja e praktikës profesionale

18.1  Individët me përvojë mbi 15 vjet në veprimtari profesionale dhe që aplikojnë për të përfituar përjashtimin nga detyrimi i kryerjes së praktikës profesionale duhet të paraqesin pranë IEKA-s dokumentet e mëposhtme:
a. Kërkesë me shkrim, ku të argumentohet se plotësohen kërkesat e parashikuara nga ligji;
b. Kopje të jetëshkrimit profesional që fillon nga periudha më e fundit dhe shkon në periudhën më të hershme;
c. Kopjen e diplomës së shkollës së lartë, sipas kërkesave te ligjit 10091/2009 dhe listën e notave të noterizuar;
d. Vërtetim original mbi gjëndjen gjyqësore;
e. Kopjen e kartës së identitetit ose të pasaportës për jashtë shtetit;
f. Kopjen e noterizuar të librezës së punës, shoqëruar me vërtetime në formën e referencave zyrtare të lëshuara nga punëdhënësit përkatës, ku jepen detaje mbi llojin e punëve të kryera;
g. Kopje të certifikuara të kualifikimeve të ndjekura apo të veprimtarive përkatëse profesionale ku individi është përfshirë;
h. Çdo dokument tjetër që gjykohet nga komiteti se provon përmbushjen e kërkesave të  ligjit;
i. Pagesën për aplikimin sipas vendimit të Këshillit Drejtues sipas çdo viti kalendarik.
18.2  Shtetasit shqiptarë mbajtës të titullit CPA dhe ACCA dhe që aplikojnë për t’u përjashtuar nga praktika profesionale, duhet të paraqesin pranë IEKA-s dokumentet e mëposhtme:
a. Kërkesë me shkrim, ku të parashtrohet kërkesa për përjashtim nga kryerja e praktikës profesionale;
b. Kopjen e kartës së identitetit ose të pasaportës për jashtë shtetit;
c. Curriculum vitae të aktualizuar;
d. Kopje të certifikuar (me apostille) të titullit ACCA ose CPA të marrë një shtet tjetër,të shoqëruar me programin aftësisë profesionale për të cilin është testuar;
e. Vërtetim të certifikuar (me apostille) që tregon për gjëndjen e anëtarësisë në organizmin e huaj të audituesve ligjorë;
f. Çdo dokument tjetër që gjykohet nga Komiteti se provon përmbushjen e kërkesave të ligjit.
g. Pagesën për aplikimin sipas vendimit të Këshillit Drejtues sipas çdo viti kalendarik.
18.3  Shtetasit e huaj që janë mbajtës të titullit Auditues Ligjor dhe kërkojnë të regjistrohen në regjistrin publik të audituesve ligjorë, duhet t’i drejtojnë një kërkesë me shkrim Këshillit Drejtues për të vlerësuar shkallën e pajtueshmërisë së programit të përgatitjes së Audituesit Ligjor të huaj me programin e Audituesve Ligjorë vendas.
Për këtë qëllim këta shtetas duhet të paraqesin pranë IEKA-s dokumentet e mëposhtme:
a. Kërkesë me shkrim, ku të parashtrohet kërkesa për t’u regjistruar ne regjistrin publik të IEKA-s;
b. Kopjen e kartës së identitetit ose të pasaportës për jashtë shtetit;
c. Curriculum vitae të aktualizuar që fillon nga periudha më e fundit dhe shkon në periudhën më të hershme;
d. Kopje të certifikuar (me apostille) të titullit Auditues ligjor të marrë një shtet tjetër, të shoqëruar me programin aftësisë profesionale për të cilin është testuar;
e. Vërtetim të certifikuar (me apostille) që tregon për regjistrimin në regjistrin publik të Organizmit të huaj të audituesve ligjorë të regjistruar;
f. Çdo dokument tjetër që gjykohet nga Komiteti se provon përmbushjen e kërkesave të ligjit.
g. Pagesën për aplikimin sipas vendimit të Këshillit Drejtues sipas çdo viti kalendarik.

Neni 19
Shqyrtimi dhe vlerësimi i aplikimeve

19.1  Aplikimet për përjashtimin nga praktika profesionale shqyrtohen nga KEPP.
19.2  KEPP gjatë shqyrtimit të kërkesave për aplikimet sipas rastit, mund të kërkojë informacione shtesë për t’u bindur për vërtetësinë e dokumentacionit të sjellë.
19.3  Në përfundim të shqyrtimit, vlerëson pajtueshmërinë e tyre me kriteret e dhëna dhe i paraqet Këshillit Drejtues një relacion ku shprehet opinioni në lidhje me kërkesën e bërë. 
19.4  Komiteti shqyrton edhe kërkesat sëbashku me dokumentacionin e paraqitur nga shtetasit shqiptarë apo që kanë fituar titullin CPA apo ACCA në një shtet tjetër, bën verifikimin e saktësisë, vlerësimin e tyre si edhe kushtin e anëtarësisë në një organizatë dhe i raporton me shkrim Këshillit Drejtues. 
19.5  KEPP shqyrton edhe kërkesat sëbashku me dokumentacionin e paraqitur nga shtetasit e huaj, bën verifikimin e saktësisë, vlerësimin e tyre dhe i raporton me shkrim Këshillit Drejtues. 
19.6  Këshilli Drejtues harton rregulla të detajuara për vlerësimin dhe njohjen e disa prej testeve të moduleve profesionale përfundimtare për shtetasit shqiptarë mbajtes të titujve CPA dhe ACCA. Këto rregulla mund të parashikojnë detyrimin për një praktikë profesionale të monitoruar.

Neni 20
Procedurat e hyrjes në praktikën profesionale

20.1  Kërkesat për të marrë pjesë në programin e praktikës profesionale bëhen 1 herë në vit në periudhën 1- 15 nëntor të çdo viti. Ato dërgohen në rrugë postare ose depozitohen dorazi në Institut. Kërkesa do të jetë e shoqëruar nga dokumentet që justifikojnë përmbushjen e kërkesave të ligjit 10091/2009, i ndryshuar dhe të kësaj rregulloreje, si dhe të ketë të bashkëlidhur marrëveshjen e kryerjes së praktikës profesionale të nënshkruar nga të dy palët. Këshilli Drejtues përcakton dhe publikon llojet e dokumentave që do të paraqiten si dhe modelin tip të marrëveshjes.
20.2  Kërkesat për hyrje në praktiken profesionale shqyrtohen nga Drejtori Ekzekutiv i IEKA-s gjatë muajit Dhjetor të cdo viti, dhe I paraqiten për miratim KEPP. Lista finale dërgohet për aprovim pas provimit të pranimit nga Këshillit Drejtues brenda datës 30 Dhjetor respektivisht.
20.3  Këshilli Drejtues merr vendim brenda muajit dhjetor të çdo viti. Lista e kandidatëve të pranuar në praktikën profesionale publikohet në faqen e internetit të IEKA-s. Kandidatëve të cilëve ju refuzohet nga Këshilli i Drejtimit kërkesa për tu pranuar në praktikën profesionale ju kthehet përgjigje me shkrim duke i dhënë edhe arsyet e refuzimit.
20.4 Kandidatët e pranuar në praktikën profesionale detyrohen të paguajnë një kuotë profesionale, që miratohet çdo vit nga Këshilli Drejtues. Kjo kuotë është e pa kthyeshme.
20.5 Në rastet kur gjatë periudhës janar – mars ka kërkesa nga kandidatë për t’u regjistruar si auditues ligjor, KEPP shqyrton kërksat e marra dhe mund t’i propozojë Këshillit Drejtues hapjen e një sesioni të ndërmjetëm të pranimit të kandidatëve. Numri minimal i kandidatëve për të hapur një proces të ndërmjetëm është 5 kandidatë. Kërksat e kandidatëve të sesionit të ndërmjetëm shqyrtohen brenda muajit prill dhe i bashkangjiten kandidatëve që kanë nisur praktikën profesionale në atë vit.

Neni 21
Marrëveshja e praktikës profesionale

21.1  Përpara se të fillojë praktikën profesioanle, kandidati duhet të nënshkruajë një marrëveshje me udhëheqësin e tij.
21.2  Marrëveshja e praktikës profesionale hartohet në tre kopje dhe i bashkëlidhet kërkesës për hyrje në një praktikë profesionale. Marrëveshja miratohet nga KEPP dhe një kopje i kthehet drejtuesit të praktikës profesionale dhe një kopje i jepet kandidatit. Kopja e tretë, bashkë me kërkesën dhe dokumentet e tjerë për pranimin në praktikën profesionale ruhen në selinë e Institutit.
21.3  Në qoftëse marrëveshja është nënshkruar në emër të një shoqërie audituesish ligjore, kjo e fundit duhet të caktojë një Auditues Ligjor, përgjegjës për drejtimin e praktikës profesionale.
21.4  Marrëvëshja e praktikës profesionale përmban:
· Detyrat e palëve të përcaktuara në përshtatje me kërkesat e rregullave për organizimin e profesionit të Audituesit Ligjor, në këtë rregullore dhe udhëzimet e dhëna nga Instituti.
· Detyrat e drejtuesit të praktikës profesionale, i cili siguron formimin profesional të kandidatit përmes përfshirjes së këtij të fundit në veprimtaritë e auditimit dhe të rishikimit, të cilat bëjnë të mundur fitimin e përvojës profesionale të nevojshme.
· Detyrat e kandidatit, vecanërisht ato për respektimin e ligjshmërisë, moscënimin e interesave të drejtuesit të praktikës profesionale gjatë kryerjes së praktikës profesionale dhe për përkushtimin në punë e mbajtjen e lidhjeve me drejtuesin.
21.5  Marrëveshja e praktikës profesionale mund të përfshijë edhe një periudhë prove e cila mund të jetë nga 3 muaj deri 6 muaj. Gjatë kësaj periudhe të dy palët mund ta prishin marrëveshjen e praktikes profesionale duke paralajmëruar për këtë një muaj para datës së prishjes së marrëveshjes. Pala që paralajmëron prishjen e marrëveshjes njofton paraprakisht KEPP. Pas mbarimit të periudhës së provës marrëveshja e praktikës profesionale mund të zgjidhet me pëlqimin e të dy palëve ose për një arsye të ligjshme e cilësuar e tillë nga KEPP.

Neni 22
Zhvillimi i praktikës profesionale

22.1  Fillimi i praktikës profesionale përkon me vitin pasardhës kalendarik nga momenti i regjistrimit të kandidatit. Kandidatët e pranuar I nënshtrohen një testimi i cili shërben për të testuar njohuritë e formimit të përgjithshëm, njohuritë bazë në fushën e kontabilitetit e financës dhe aftësitë e komunikimit me shkrim dhe nëse gjykohet edhe me gojë. Ky testim organizohet nga stafi ekzekutiv I IEKA brenda muajve korrik/janar të vitit të parë të praktikës profesionale. Testimi organizohet vetëm njëherë. Mospjesëmarrja në testim është automatikisht skualifikuese.Testimi është eliminues. Fitues shpallet kandidati që fiton të paktën 50 pikë. Kandidati jo fitues nuk vijon praktikën profesionale. Ai mund ta rifilloj përsëri praktikën profesionale në sezonin e ardhshëm.
22.2  Teza e provimit të pranimit dhe korrigjimi I testit kryhet nga 5 anëtarë të IEKA që kanë aplikuar për këtë proces. Hartuesit zgjidhen nga KEPP. Stafi ekzekutiv është përgjegjës për organizmin e testimit dhe ruajtjen e konfidencialitetit.
22.3  Në ditën e provimit secili hartues teze ka përgatitur 10 pyetje nga të cilat me short zgjidhen 4. Çdo pyetje ka 5 pikë.
22.4  Gjatë kryerjes së praktikës profesionale kandidatët duhet të përmbushin detyrimet e saj dhe të bëjnë përpjekje e të thellojnë njohuritë profesionale, të jenë të bindur e të denjë për profesionin dhe t’i nënshtrohen çdo kontrolli të veprimtarisë së tyre nga ana IEKA-s.
22.5  Praktika profesionale përfshin të paktën 600 orë punë në vit në auditimin ligjor të pasqyrave financiare. Orët e punës do të kryhen pranë dhe për llogari të drejtuesit të praktikës profesionale, sipas një kalendari që hartohet çdo vit.
22.6  Këshilli Drejtues mund të autorizojë që orët e punës të praktikës profesionale të kryhen pranë dhe për llogari të më shumë se një audituesi ligjor apo shoqërie të audituesve ligjorë, por ky numër nuk mund të jetë më shumë se tre, përfshirë edhe drejtuesin. Kandidati në praktikën profesionale duhet të bëjë të paktën 70% të orëve të punës tek drejtuesi i praktikës profesionale. Një pjesë e orëve të praktikës profesionale, sipas vlerësimit të drejtuesit të praktikës profesionale, mund të kryhet edhe pranë punëdhënësve të tjerë por në poste pune që janë të natyrës kontabël dhe financiare dhe që i shërbejnë formimit profesional të kandidatit.
22.7  Në çdo rast drejtuesi i praktikës profesionale dhe i kandidatit do të jetë vetëm Audituesi Ligjor i rregjistruar që ka marrë përsipër këtë rol. Kandidati duhet të përmbushë me kujdes misionet e punëve që i ngarkohen nga drejtuesi i praktikës profesionale dhe të ndjekë udhëzimet e dhëna prej tij.
22.8  Në çdo rast të ndryshimit të drejtuesit të praktikës profesionale nga kandidati apo largimit të kandidatit nga udhëheqësi i praktikës profesionale, secila palë duhet ti dërgojë një kërkesë me arsyetimet përkatëse Drejtorit Ekzekutiv të Institutit.
22.9  Kandidati në praktikën profesionale duhet të respektojë dispozitat ligjore dhe rregullat që lidhen me punën, mungesat në punë dhe pushimet sipas përcaktimeve në Kodin e Punës të RSH.
22.10 Për kandidatët në praktikën profesionale që nuk respektojnë rregulloren e Edukimit dhe Praktikës Profesionale dhe vendimet e KD, merren masa disiplinore deri në përjashtimin nga kryerja e praktikës profesionale. Edhe për udhëheqësit e praktikës profesionale të cilët nuk respektojnë kërkesat e përcaktuara në këtë rregullore në lidhje me marrëdhënien e tyre me kandidatët në praktikën profesionale merren masa disiplinore. Në të dyja rastet më sipër, Këshilli Drejtues vendos për masën disiplinore.
22.11. Gjatë kryerjes së praktikës profesionale kandidati për auditues ligjor duhet të japë evidenca të plota që ka arritur nivelin e kërkuar të kompetencave në fushën e intelektuale, aftësitë ndërpersonale dhe komunikimi, aftësitë trajnuese dhe zhvilluese të vetes dhe të tretëve dhe aftësitë organizative. 
22.12 Modalitetet e trajnimeve dhe aftësimit që duhet të marrë gjatë praktikës profesionale dhe mënyrës se si duhen dokumentohen nga ana e kandidatit dhe audituesit ligjor në fushën e intelektuale, aftësitë ndërpersonale dhe komunikimi, aftësitë trajnuese dhe zhvilluese të vetes dhe të tretëve dhe aftësitë organizative rishikohen në baza vjetore nga KEPP dhe aprovohen nga Këshilli drejtues, jo më vonë se data 31 janar. Parashikime shtesë ligjore për aprovim propozohen nga stafi ekzekutiv dhe miratohen nga Keshilli Drejtues.

Neni 23
Monitorimi i praktikës profesionale

23.1  Kandidati mban një ditar të praktikës profesionale në të cilin evidenton punët që ka kryer ose punët në të cilat ka marrë pjesë, duke shënuar emërtimin dhe formën juridike të sipërmarrjes, natyrën e veprimtarisë së saj, karakterin e misionit dhe kohën e punës të realizuar nga kandidati në kryerjen e misionit, e të tjera të dhëna të nevojshme. Ditari mbahet duke ruajtur fshehtësinë (sekretin) profesional. Një format I ditarit të praktikës profesionale do publikohet në faqen zyrtare të IEKA në cdo fillim viti.
23.2  Në rast së kandidati është në kushtet e dypunësimit ai duhet të paraqëse pranë IEKA kopje të orëve të punës (përfshirë edhe orarin e punës) të shpenzuara tek secili punëdhënës. Kohëzgjatja e punës dhe orët e punës duhet të jenë të firmosura nga secili punëdhënës. Kopje të formularit të sigurimeve duhen dorëzuar në fund të cdo viti.
23.3  Gjatë periudhës së praktikës profesionale, kandidati është i detyruar të ndjekë programet e edukimit në të gjashtë modulet profesionale. 
23.4  Kandidati, gjatë kryerjes së praktikës profesionale është i detyruar të zbatojë kërkesat e legjislacionit në fuqi, vendimet e Asamblesë dhe të Këshillit Drejtues të Institutit si dhe të KEPP. Ai respekton rregullat dhe kërkesat e parashikuara në Kodin e Etikës për Audituesit Ligjorë, dhe në rast të shkeljes së tyre, mund të ndëshkohet deri në përjashtim nga praktika profesionale.
23.5  Drejtuesi i praktikës profesionale të kandidatit, duke qënë përgjegjësi kryesor për formimin e kandidatit, duhet t’i mundësojë kandidatit kryerjen e praktikës profesionale në kushte optimale dhe mund t’i ngarkojë edhe kryerjen e punëve profesionale nën udhëzimin dhe mbikëqyrjen e tij.
23.6  Drejtuesi i praktikës profesionale të kandidatit kontrollon mbajtjen e ditarit nga kandidati dhe shënon atje të gjitha rezultatet kryesore të vëzhgimeve të tij. Ai njihet rregullisht me raportimet e kandidatit. Drejtuesi dhe kandidati nënshkruajnë ditarin e praktikës profesionale pasi kanë diskutuar vërejtjet e bëra nga drejtuesi.
23.7  Kandidatët janë të detyruar që të regjistrojnë të gjitha punët e kryera në një ditar të praktikës profesionale, i cili mbahet në dy kopje dhe dorëzohet vetëm një herë në vit, jo më vonë se data 10 janar. Njëra nga kopjet dorëzohet në Institut së bashku me raportin dhe vlerësimin e bërë nga Audituesi Ligjor, i cili është drejtuesi i praktikës profesionale për kandidatin. Në rast të mosdorëzimit brenda afatit, KEPP jep vërejtje dhe vendos një afat të dytë paralajmërues për depozitimin, jo më vonë se data 25 Janar. Nëse shkelet edhe afati i dytë, pavarësisht arsyes kandidati përsërit vitin e praktikës profesionale dhe mund ta dorëzojë ditarin vetëm vitin e ardhshëm.
23.8  Audituesi Ligjor apo shoqëria audituese, që ka nënshkruar kontratë me kandidatin, i raporton  Institutit vlerësimin e tij çdo gjashtë muaj për ecurinë e këtij të fundit dhe për përfundimin e  praktikës profesionale. Raportimi bëhet brenda datës 10 të muajit pasardhës. Gjatë periudhës së praktikes profesionale, kandidati është i detyruar të ndjekë leksionet dhe  seminaret sipas moduleve profesionale të organizuara nga IEKA dhe t’i nënshtrohet testeve të ndërmjetme dhe përfundimtare,  sipas parashikimeve në rregullat e detajuara në këtë rregullore. 
23.9  KEPP ka detyrimin që të paktën një herë në vit të rishikojë të paktën një nga fletët e punës së kandidatit, të cilat janë raportuar në ditarin e kandidatit. Mos vënia në dispozicion e këtij informacion shërben si bazë për shtyrjen e praktikës profesionale dhe raportim pranë komisionit të investigimit dhe disiplinës.
23.10 KEPP në bashkëpunim me stafin ekzekutiv të IEKA ka të drejtën dhe detyrimin që një herë në vit të inspektojë fizikisht punën që bën kandidati pranë audituesit ligjor. Nëse gjatë inspektimit rezulton që tre herë rradhazi kandidati nuk është prezent në zyrat e audituesit ligjor, kjo shërben si bazë për shtyrjen e praktikës profesionale dhe cështja adresohet për ndjekje pranë Komisionit të Investigimit dhe Disiplinës.
23.11 Një auditues ligjor, I cili ka nënshkruar marrëveshje stazhi me individë që kanë qënë të punësuar pranë audituesit ligjor për më shumë se 3 vjet përpara datës së nënshkrimit të kontratës së stazhit, nuk është subjekt I inspektimit sipas pikës së mësipërme.
23.12 Brenda 3 muajve nga data e përfundimit të provimit të fundit të praktikës profesionale, kandidatët të cilët  kanë kaluar me sukses testet në modulet profesionale do të depozitojnë dhe mbrojnë një punim  profesional që përfshin trajtime teorike e praktike në çështje me interes për profesionin. Tema duhet të aprovohet dhe të mbrohet pranë KEPP.
23.13 Praktika profesionale merr fund:
· me lëshimin e certifikatës së mbarimit të praktikës profesionale,
· kur kandidati tërhiqet nga praktika profesionale,
· kur kandidati përjashtohet nga praktika profesionale,
· Kur ndërprerja ose ndërprerjet janë në total më shumë se dy vjet.

Neni 24
Vlerat profesionale, etika dhe skepticizmi
24.1 Kandidati për auditues ligjor duhet të ndjekë modulet teorike të etikës profesionale, sipas planit të aprovuar nga Këshilli Drejtues i IEKA. Moduli i etikës profesionale është pjesë e modulit të auditimit ligjor.
24.2 Në përfundim të modulit teorik  të etikës kandidati për auditues ligjor duhet të finalizojë ditarin e veprimtarive të kryera me qëllim të përmbushjes së parimeve të skepticizmit profesional, parimeve të etikës dhe angazhimit në interes të publikut, kërkesa këto te standardeve ndërkombëtare të edukimit. Përmbjatja dhe forma e ditarit propozohet nga KEPP dhe aprovohet nga KD-ja jo më vonë se data 31 janar e cdo viti. Parashikime shtesë ligjore për aprovim propozohen nga stafi ekzekutiv dhe miratohen nga Keshilli Drejtues.

Neni 25
Regjistri i kandidatëve
25.1 Stafi i ekzekutiv i IEKA ndërton dhe ruan regjistrin elektronik të kandidatëve për auditues ligjor i cili përmban të dhënat identifikuese të kandidatit, nr. e licëncës së audituesit ligjor pranë të cilit kryen praktikën profesionale, regjistrin e praktikës profesionale dhe ecurinë e kandidatit në modulet teorike të praktikës profesionale. 
25.2 Modeli i regjistrit elektronik të kandidatëve për auditues ligjor miratohet nga Këshilli i Drejtimit.

Neni 26
Hyrja në fuqi

Kjo Rregullore hyn në fuqi pas miratimit sipas dispozitave të parashikuara në ligjin nr. 10091, datë 05.03.2009, “Për auditimin ligjor, organizimin e profesionit të audituesit ligjor dhe të kontabilistit të miratuar”, i ndryshuar dhe kërkesave të statutit të organizatës profesionale.

